U sklopu 56. Međunarodne smotre folklora Zagreb provodi se program kojim se nastoji od zaborava sačuvati tradiciju vokalnih napjeva Banovine. Arhaično žensko pjevanje tog tipa specifično je za područje Banovine i Posavine, iako su u Posavini već prevladale novije melodije.
Provedeno terensko istraživanje u kojem su sudjelovale članice pjevačkih skupina omogućilo im je prenošenje i usvajanje glazbenih obrazaca i melodija iz prve ruke. Kroz izvedbu 7 ženskih pjevačkih skupina koje sudjeluju u projektu cilj je također i drugim udrugama pokazati na koji način istraživati glazbenu tradiciju. Projekt je nužan da u zadnji čas prenese znanja i omogući izradu arhivskih snimaka. Kulturno-umjetnička društva s područja Banije na ovaj će način dobit dodatnu motivaciju i alate za očuvanje svoje baštine.
Kao završni dio programa, organiziraju se dva koncerta na kojima će zajedno sudjelovati sudionice svih pjevačkih skupina. Prvi će se koncert održati u Petrinji, kod Crkve sv. Lovre u nedjelju 12.lipnja, a drugi će se koncert održati u Zagrebu, u Atriju Galerije Klovićevi dvori u četvrtak 30. lipnja. Ulaz na oba koncerta je besplatan.